《南郡多热冬月桃花盛开咏此以志物候之不齐云》
清代·杨廷璋

十月桃花斗岭梅，夭红点点为谁开。瘴天漏泄春光早，荒服炎蒸造化回。

酒晕玉腮香淡荡，月明珠箔影徘徊。刘郎几度迷仙径，却向三冬自剪裁。

作者简介：（1688—1772）汉军镶黄旗人，字奉峨。世袭佐领。雍正间，自笔帖式累官至广西桂林知府。乾隆间历浙江巡抚、闽浙总督，以故解任。旋再授工部尚书，署两广总督，调任直隶总督，官至刑部尚书。在浙疏浚西湖，在直隶加筑堤防，均有实绩。卒于三十六年十二月，谥勤悫。